Diari Oficial de la Generalitat Valenciana


Sumari del DOGV 6309, del 13-07-2010 (2010/7532)

RESOLUCIÓ de 29 de juny de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Solidaritat i Ciutadania i l'Associació Nacional de Caixes de Compensació Familiar-ASOCAJAS.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6309

Data del DOGV
:   13-07-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/7532


Data del document
:   29-06-2010

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 29 de juny de 2010, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni marc de col·laboració entre la Conselleria de Solidaritat i Ciutadania i l'Associació Nacional de Caixes de Compensació Familiar-ASOCAJAS. [2010/7532]  
La Conselleria de Solidaritat i Ciutadania i l'Associació Nacional de Caixes de Compensació Familiar-ASOCAJAS, han subscrit, després de la tramitació prèvia reglamentària, el 24 de juny de 2010, un conveni marc de col·laboració.  
En compliment del que estableix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0950/2010, i que figura com a annex d'aquesta resolució.  
València, 29 de juny de 2010.- La directora general del Secretariat del Consell: M.ª Teresa Lleó Alonso.  
Conveni de col·laboració entre la Conselleria de Solidaritat i Ciutadania i l'Associació Nacional de Caixes de Compensació Familiar-ASOCAJAS  
València, 24 de juny de 2010  
Reunits  
D'una part, Rafael Blasco Castany, conseller de Solidaritat i Ciutadania, qui actua en nom i representació de la Conselleria de Solidaritat i Ciutadania, nomenat pel Decret 20/2009, de 3 de novembre, del president de la Generalitat (DOCV 6138, de 5 de novembre), pel qual es nomenen vicepresidents, consellers, secretari i portaveu del Consell.  
Per l'altra, Álvaro José Cobo Soto, major d'edat, amb domicili i residència a la ciutat de Bogotà, DC, identificat amb la cèdula de ciutadania número 59859759 de Cali, qui com a president executiu actua en nom i representació de l'Associació Nacional de Caixes de Compensació Familiar-ASOCAJAS, entitat gremial sense finalitat lucrativa, amb personalitat jurídica reconeguda mitjançant la Resolució número 3799 del 4 de juliol de 1969, identificada amb el NIT número 860-032749-5, tot això acreditat amb el certificat d'existència i representació legal expedit per la Cambra de Comerç de Bogotà, el qual s'annexa a este document, que d'ara en avant es denominarà ASOCAJAS.   
Ambdós parts, en la representació que exercixen, intervenen en funció dels seus respectius càrrecs i en l'exercici de les seues facultats, i a l'efecte   
Manifesten  
1. Que el Decret 19/2009, de 3 de novembre, del president de la Generalitat, li atorga a la Conselleria de Solidaritat i Ciutadania, competències en matèria de relacions amb les Corts, cohesió territorial, administració local i el seu patrimoni urbà, immigració, participació ciutadana i cooperació al desenrotllament.  
2. Que en el desplegament d'estes competències, a la Conselleria de Solidaritat i Ciutadania li correspon posar en marxa i fomentar polítiques de relacions amb les Corts, cohesió territorial, administració local i el seu patrimoni urbà, immigració, participació ciutadana i cooperació al desenrotllament acords amb la societat de hui.   
3. Que per a això és necessari desenrotllar i impulsar polítiques integradores davant del creixement demogràfic, degut especialment als fluxos migratoris dels últims anys. Així mateix, es pretén una implicació major de la societat en els assumptes públics, aconseguint d'esta manera, un model més avançat de democràcia amb nivells majors de participació.  
4. Que ASOCAJAS és una corporació autònoma de dret privat, sense finalitat lucrativa, que té com a objecte social fomentar la solidaritat i el progrés de les caixes de compensació familiar, cooperant amb elles en el millor compliment dels seus fins com a institucions encarregades de la defensa integral de la família, per mitjà del desplegament i execució de programes socials.  
5. Que l'article 41 -numerals 3 i 4-, de la Llei 21 de 1982, per mitjà de la qual es va reglamentar el funcionament de les caixes de compensació familiar com a persones jurídiques de dret privat sense finalitat lucrativa, organitzades com a corporacions en la forma prevista en el Codi Civil, les va facultar per a, entre altres funcions, executar, amb altres caixes, o per mitjà de la vinculació amb organismes i entitats públiques o privades, nacionals o internacionals, activitats i programes de servicis relacionats amb el seu objecte social, dins de l'orde de prioritats assenyalats per la llei i complir amb les altres funcions que assenyale el legislador.   
6. Que l'article 1r de la Llei 789 de 2002, determina que el sistema de protecció social, al qual pertanyen les caixes de compensació familiar, es constituïx com el conjunt de polítiques públiques orientades a disminuir la vulnerabilitat i a millorar la qualitat de vida dels colombians, especialment dels més desprotegits, per a obtindre com a mínim el dret, entre altres, a l'educació, els programes del qual estan enfocats a permetre que els colombians puguen accedir en condicions de qualitat i oportunitat als servicis bàsics.   
7. Que l'article 16 de la Llei 789 de 2002, que va addicionar l'article 41 de la Llei 21 de 1982, en el seu numeral 1r determina que les caixes de compensació familiar poden executar activitats relacionades amb els seus servicis, la protecció i la seguretat social directament, o per mitjà d'aliances estratègiques amb altres caixes de compensació o a través d'entitats especialitzades públiques o privades, nacionals o internacionals, d'acord amb les disposicions que regulen la matèria.  
8. Que les parts s'han reunit en diverses oportunitats i han identificat temes d'interés comú i a més, són conscients que amb la unió dels seus esforços podran aconseguir els fins específics de cada una d'elles, amb el gran avantatge de produir beneficis per a elles i per a les societats colombiana i espanyola.   
9. Que la Conselleria de Solidaritat i Ciutadania i ASOCAJAS estan interessades a fomentar la convivència de diverses cultures, facilitar la integració en la societat valenciana i colombiana i desenrotllar actuacions a favor de les persones immigrants així com potenciar el desenrotllament de projectes de cooperació.  
10. Que per eixe motiu, les dos institucions consideren convenient acréixer la seua vinculació en temes comuns establint per a això els instruments adequats, raó per la qual han decidit subscriure un conveni de cooperació i desenrotllament.   
De conformitat amb el que s'ha exposat anteriorment, ASOCAJAS i la Conselleria de Solidaritat i Ciutadania, acorden les següents:  
Clàusules  
Primera. Objecte   
Les parts acorden establir un marc de col·laboració i assistència mútua entre elles, amb la finalitat de potenciar accions de voluntariat, activitats de formació i promoure el desenrotllament professional en matèria d'integració, participació ciutadana i cooperació al desenrotllament.  
Este conveni de cooperació facilita la cooperació interinstitucional entre ASOCAJAS amb les seues caixes de compensació familiar afiliades i d'estes amb les seues empreses afiliades en temes d'interés comú per a les parts, orientats a programes de formació de jóvens emprenedors, a brindar assistència tècnica en la prestació de servicis socials i també la possibilitat de realitzar intercanvis en aspectes relacionats amb la cultura, l'art, exposicions, publicacions i realització d'exhibicions. Igualment, es pretén generar oportunitats per a la població immigrant a fi d'inserir-los en la xarxa financera.   
Segona. Condicions de cooperació  
En el desenrotllament d'este conveni de cooperació, les parts podran sol·licitar-se mútuament l'assessoria i coordinació en les polítiques empreses per cada una d'elles en l'àmbit de les seues competències, necessàries per al compliment de l'objecte del present conveni.   
Les parts col·laboraran en forma recíproca en les accions de formació, sensibilització i potenciació de la integració dels distints col·lectius en les societats colombianes i valencianes i també en la realització de projectes de cooperació al desenrotllament.  
Este conveni es desenrotllarà posteriorment en els seus aspectes concrets i específics, per mitjà de convenis singularitzats.  
Tant en este conveni com en els que posteriorment puguen desenrotllar-se, les parts es comprometen a col·laborar en les activitats necessàries per al compliment del seu objecte.  
Tercera. Obligacions de les parts  
Per raó d'este conveni, les parts es comprometen a:   
1. Complir amb l'objecte del conveni.  
2. Executar directament les activitats objecte de convenis específics.  
3. Proveir el suport logístic i organitzar les activitats necessàries per al desenrotllament del conveni.  
4. Aportar la seua capacitat tècnica i operativa per al desenrotllament de l'objecte del conveni.  
5. Complir amb les condicions de cooperació assenyalades en la clàusula segona d'este conveni.   
Quarta. Ampliació de la cooperació  
L'execució de les modalitats de cooperació previstes en este conveni es materialitzarà a través de convenis específics elaborats de comú acord entre ambdós institucions, en els que figuraran l'objecte de la col·laboració, el pla de treball, els participants i el finançament.   
Cinquena. Comissió de seguiment   
Amb la finalitat de fixar els continguts i vetlar pel desplegament i l'execució del conveni, així com dur a terme el seguiment i la valoració dels convenis singularitzats que pogueren firmar-se en desplegament del present conveni, les parts acorden crear una Comissió de Seguiment que estarà integrada per les persones següents:   
a) En representació de la Conselleria de Solidaritat i Ciutadania, pel conseller de Solidaritat i Ciutadania.  
b) En representació d'ASOCAJAS, pel president executiu i/o el seu designat en funció del tema de competència, per a la qual cosa es podrà recolzar en representants de les caixes de compensació familiar.   
Els anteriors representants i/o els seus delegats realitzaran almenys semestralment, un balanç de les accions realitzades o que s'estiguen realitzant i basant-se en això elaboraran un informe.   
Sisena. Publicitat i difusió   
En tots els elements de propaganda o difusió de les actuacions dutes a terme per raó del present acord, figurarà la imatge gràfica i els logotips d'ambdós institucions. Així mateix les parts es comprometen a deixar constància en les seues publicacions, edicions i divulgacions en general, relacionades amb el desenrotllament de l'objecte del present conveni, la col·laboració realitzada.  
Setena. Duració   
Este conveni tindrà una duració de dos anys, comptats a partir de la data de la firma del present conveni.   
Paràgraf primer  
Este conveni es prorrogarà per períodes iguals a l'inicialment pactat, llevat que alguna de les parts manifeste la seua intenció de no continuar-lo, cas en el qual haurà de comunicar-ho per escrit a l'altra amb dos mesos d'anterioritat al venciment del terme.   
Paràgraf segon  
El present conveni de cooperació podrà donar-se per acabat per qualsevol de les parts. De l'esmentat acabament es deixarà constància escrita i de l'estat en què queden les activitats i de com finalitzarà cada una d'elles.  
Huitena. Solució de conflictes  
Les parts acorden que este conveni és producte de la bona fe entre les parts, per la qual cosa realitzaran totes les accions necessàries per al seu degut compliment. En cas de presentar-se algun dubte o discrepància sobre la seua interpretació, formalització, operació, o compliment, esta es resoldrà per la Comissió de Seguiment a què es referix la clàusula cinquena del present document.  
Novena. Relacions interinstitucionals  
Sense perjuí del desenrotllament d'este conveni, ASOCAJAS i la Conselleria de Solidaritat i Ciutadania, manifesten el seu interés recíproc de continuar mantenint les seues relacions en l'execució de projectes complementaris, o en el desenrotllament de qualsevol altre que les parts acorden.   
Deu. Altres estipulacions  
Cap de les estipulacions establides ací constituirà a una de les parts com a soci de l'altra ni crearà agència o cap societat entre les dos organitzacions. Cap de les parts d'este conveni està facultada per a comprometre i obligar en nom de l'altra sense el seu consentiment escrit. En conseqüència este conveni no ha d'interpretar-se en el sentit d'haver creat una relació legal o financera entre les parts. Este conveni constituïx una declaració d'intencions la finalitat de la qual és promoure autèntiques relacions de benefici mutu de conformitat amb allò que s'ha establit en el seu objecte.   
Onze. Exclusió de relació laboral  
La subscripció i execució d'este conveni no implica cap tipus de vinculació laboral entre ASOCAJAS i la Conselleria de Solidaritat i Ciutadania, alhora que no concorre cap dels elements essencials establits en la llei per a l'efecte. En conseqüència, cada una de les parts assumix les seues pròpies responsabilitats i compromisos d'orde laboral en relació amb els seus funcionaris.   
Dotze. Domicili   
Per a tots els efectes legals, el domicili del conveni és la ciutat de Bogotà, DC, i les notificacions seran rebudes per les parts en les adreces següents:   
ASOCAJAS, carrer 39, núm. 19 - 29, Bogotà DC.   
La Conselleria de Solidaritat i Ciutadania rebrà notificacions a la plaça de Sant Nicolau, 2, 46421 València.  
El conseller de Solidaritat i Ciutadania: Rafael Blasco Castany.  
El president executiu d'ASOCAJAS: Álvaro José Cobo Soto.